Metodický list
Téma:  Chlieb, pečivo, obilniny...

Cieľ: Poznať spôsob, odkiaľ pochádza chlieb,  ktorý každodenne konzumujeme. Dozvedieť sa zaujímavé informácie o našej základnej potravine. Poznať suroviny, z ktorých sa vyrába chlieb.

Integrované predmety: Slovenský jazyk, Hudobná výchova, Prírodoveda

Ročník:  tretí a štvrtý

Úlohy: 

1.  Brainstorming na tému: Chlieb, pečivo, obilniny
2.  Ako sa rodí chlieb: prezentácia o pekárni

3.  Postup pri pečení chleba

4.  Pranostiky a príslovia o chlebe

5.  Vypracovanie  pracovného listu

6.  Energizer: pieseň „Z čoho pečú chlieb“
Motivácia (brainstorming): 

Čo vás napadne pri tejto téme? Žiaci aktívne pracovali a mali veľa nápadov. Všetky nápady sa zapisovali na tabuľu: pekáreň, klasy, jedlo, zdravie, kombajn, pole, mlyn, múka, kvások, ťažká práca. Všetky pojmy sme vysvetlili.

Ako sa rodí chlieb – prezentácia.  

Otázky pre žiakov:   

Čo je pekáreň? Čo sú obilné zrnká? Čo vyrastie zo zrnka? Vysvetli pojem „obilný lán“. Ako sa volá stroj, ktorý žne obilie? Čo sú otepy? Na čo slúžia mlyny? Akú múku si môžeš kúpiť v obchode?
Pri spätnej väzbe som zistila, že žiaci pozorne sledovali prezentáciu a získali  nové informácie o ceste chleba, kým sa dostane na ich stôl. Problém: pojem obilný lán a otepy.

Postup pri pečení chleba:  Žiaci poznali suroviny, ktoré potrebujeme pri pečení chleba. Niektorí porozprávali o zážitkoch  pečenia chleba doma. Spoločne sme zostavili nasledovný postup:

· príprava surovín

· spracovanie surovín a zarobenie cesta

· miesenie

· kysnutie cesta

· vykysnutie cesta

· formovanie cesta

· pečenie.
Výroky o chlebe - príslovia a pranostiky

„Koho chleba ješ, toho pieseň spievaj.“

                 „Chlieb daruj každému, ale u každého ho nejedz.“

                 „Všade je chleba o dvoch kôrkach.“

                 „Kto so mnou chlieb jesť nechce, s tým ja koláče jesť nebudem.“

                 „Jedz chlieb a pi vodu, neprídeš na chudobu.“

                 „Na sv.Marka, kto nemá chleba, nech hryzie jablká.“

                 „Na sv.Lukáša hojnosť chleba i kaše.“

                 „Keď sa hríbov mnoho v lete rodí, rok ten málo chleba plodí.“

                V dnešnej bežnej reči sa zmieňujeme o chlebe.

               „Neváhal sa rozdeliť o poslednú kôrku chleba.“

               „A potom došlo na lámanie chleba.“

               „To bol ale pekne tvrdý chlebíček.“

 Vypracovanie pracovného listu :

1. Rozdeľ slová do dvoch skupín:
Trvanlivé pečivo   ________________________________________

Netrvanlivé pečivo

keksy, chlieb, koláče, tyčinky, sucháre, vianočka, rožok, piškóty

2. Vymenuj suroviny na pečenie chleba:

3. Utvor správne dvojice:
Pekár                  -      melie obilie na múku.

Mlynár                -       pečie chlieb.

Predavačka        -       žne obilie.

Poľnohospodári -       predáva chlieb a pečivo v obchode.

4. Doplň slová do viet:
Teplé  _______________, tichý  __________
pomáhali  ____________ rásť.

________, dažďa bolo treba,

aby  __________ dali _______.
leto, dážď, zrnku, Slnka, polia, chleba

5. Podčiarkni správnu odpoveď:
Chlieb  uskladňujem              v igelitovej taške

                                               v kartónovej škatuli

                                               v plastovej dóze                 

Pracovný list mi slúži na overenie a utvrdenie učiva.  
Energizer:  Osvojiť si pieseň „Z čoho pečú chlieb“
Text piesne: Z čoho pečú chlieb

Z plechu robia autá,

zo živice lep, 

hádajte však deti,                                                                                       z čoho pečú chlieb.  

Chlieb sa pečie z bielej múky,

je to jasná vec,

keď má pekár

dobre vykúrenú pec.

Z vlny robia látku,

z hráčov kapelu,

ale z čoho v mlyne,

múku namelú.

Namelú ju z žĺtka

a zo zlatej pšenice,

na hrsť múky treba

zrniek tisíce.

Kravička dá mliečko,

sliepka vajíčka,

z čoho sa však rodí

žitko, pšenička?

Treba orať, siať a kosiť,

spraviť veľa prác,

aby mali ľudia chleba

stále viac a viac.

Záver:

Tejto téme sa každá trieda venovala dve vyučovacie hodiny. Prvá hodina bola teoretická príprava a druhá praktická. Žiaci mali možnosť počas druhej hodiny pripraviť zdravú pochúťku z pohánky a jabĺčka. Tu mali možnosť preukázať svoju zručnosť v šúpaní jablka, strúhaní a stolovaní. A pochúťka? Tá niekomu chutila viac, inému menej. Podstatné je, že na príprave spolupracovali a spokojní a  usmiati sa ďalej venovali vyučovaniu.

